CELEX: 32009R0687
Language: el
Date: 2009-07-29 00:00:00
Title: Κανονισμός (ΕΚ) αριθ. 687/2009 της Επιτροπής, της 29ης Ιουλίου 2009 , σχετικά με τους καταργηθέντες κανονισμούς (ΕΚ) αριθ. 877/2008, (ΕΚ) αριθ. 878/2008 και (ΕΚ) αριθ. 879/2008 περί προκηρύξεως διαρκούς δημοπρασίας για τη μεταπώληση, προς βιομηχανική χρήση, ζάχαρης που έχουν στην κατοχή τους οι οργανισμοί παρέμβασης του Βελγίου, της Τσεχικής Δημοκρατίας, της Ιρλανδίας, της Ιταλίας, της Ουγγαρίας, της Σλοβακίας και της Σουηδίας

30.7.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 198/3
            
         
      ΚΑΝΟΝΙΣΜΌΣ (ΕΚ) αριθ. 687/2009 ΤΗΣ ΕΠΙΤΡΟΠΉΣ
   
   της 29ης Ιουλίου 2009
   σχετικά με τους καταργηθέντες κανονισμούς (ΕΚ) αριθ. 877/2008, (ΕΚ) αριθ. 878/2008 και (ΕΚ) αριθ. 879/2008 περί προκηρύξεως διαρκούς δημοπρασίας για τη μεταπώληση, προς βιομηχανική χρήση, ζάχαρης που έχουν στην κατοχή τους οι οργανισμοί παρέμβασης του Βελγίου, της Τσεχικής Δημοκρατίας, της Ιρλανδίας, της Ιταλίας, της Ουγγαρίας, της Σλοβακίας και της Σουηδίας
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (Ενιαίος κανονισμός ΚΟΑ) (1), και ιδίως το άρθρο 43 στοιχείο δ) σε συνδυασμό με το άρθρο 4,
   Εκτιμώντας τα ακόλουθα:
   
               (1)
            
            
               Οι κανονισμοί (ΕΚ) αριθ. 877/2008 (2), (ΕΚ) αριθ. 878/2008 (3) και (ΕΚ) αριθ. 879/2008 (4) της Επιτροπής προβλέπουν την προκήρυξη διαρκούς διαδικασίας για τη μεταπώληση στην κοινοτική αγορά, τη μεταπώληση για βιομηχανική χρήση και τη μεταπώληση για εξαγωγή ζάχαρης που έχουν στην κατοχή τους οι οργανισμοί παρέμβασης του Βελγίου, της Τσεχικής Δημοκρατίας, της Ιρλανδίας, της Ιταλίας, της Ουγγαρίας, της Σλοβακίας και της Σουηδίας.
            
         
               (2)
            
            
               Το συνολικό ποσό των 345 539 τόνων ζάχαρης που έχουν στην κατοχή τους οι οργανισμοί παρέμβασης διατέθηκε προς μεταπώληση. Μετά τη μεταπώληση στο πλαίσιο των διαγωνισμών που διενεργήθηκαν από την 1η Οκτωβρίου 2008 δεν είχε πουληθεί ποσότητα 34 081 τόνων ζάχαρης.
            
         
               (3)
            
            
               Το παράρτημα Ι του κανονισμού (ΕΚ) αριθ. 983/2008 της Επιτροπής, της 3ης Οκτωβρίου 2008, σχετικά με την έγκριση σχεδίου κατανομής, στα κράτη μέλη, των πόρων που θα καταλογιστούν στο δημοσιονομικό έτος 2009 για την παροχή τροφίμων από τα αποθέματα παρέμβασης στους απόρους της Κοινότητας (5), προέβλεπε την απόσυρση 119 687 τόνων ζάχαρης συνολικά από τα κοινοτικά αποθέματα παρέμβασης προς διανομή στους άπορους.
            
         
               (4)
            
            
               Σύμφωνα με το σχέδιο διανομής τροφίμων του 2010 για τους άπορους, οι συνολικές ποσότητες ζάχαρης που ζητήθηκαν από τα κράτη μέλη υπερβαίνουν την υφιστάμενη διαθέσιμη ποσότητα. Κρίνεται, επομένως, σκόπιμο να διατηρηθούν τα εναπομείναντα αποθέματα ζάχαρης παρέμβασης και να περατωθούν οι διαρκείς δημοπρασίες για τη μεταπώληση της ζάχαρης παρέμβασης.
            
         
               (5)
            
            
               Οι κανονισμοί (ΕΚ) αριθ. 877/2008, (ΕΚ) αριθ. 878/2008 και (ΕΚ) αριθ. 879/2008 θα πρέπει, επομένως, να καταργηθούν.
            
         
               (6)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι κανονισμοί (ΕΚ) αριθ. 877/2008, (ΕΚ) αριθ. 878/2008 και (ΕΚ) αριθ. 879/2008 καταργούνται.
   Άρθρο 2
   Ο παρών κανονισμός ισχύει από την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 29 Ιουλίου 2009.
      
         
            Για την Επιτροπή
         
         Mariann FISCHER BOEL
         
         
            Μέλος της Επιτροπής
         
      
   
   
      (1)  ΕΕ L 299 της 16.11.2007, σ. 1.
   
      (2)  ΕΕ L 241 της 10.9.2008, σ. 3.
   
      (3)  ΕΕ L 241 της 10.9.2008, σ. 8.
   
      (4)  ΕΕ L 241 της 10.9.2008, σ. 13.
   
      (5)  ΕΕ L 268 της 9.10.2008, σ. 3.